Finn Berstad
Store norske leksikon,Sport og spill,Ballsport,Fotball,Norsk fotball
Finn Berstad var en norsk fotballspiller, som kunne anvendes i de fleste posisjoner på banen. Han var kaptein både på klubblaget Brann og landslaget og ble norgesmester med Brann i 1923 og 1925.
Fakta A-landskamper: 32. Mål: 13 Klubb: Brann Spillestil Berstad var en allsidig spiller, teknisk god og målfarlig med en utmerket pasningsfot. Som ung spilte han enten forward eller indreløper, mens han senere i karrieren først ble trukket tilbake som half og endte til slutt opp som en taktisk klok back med gode defensive ferdigheter. Klubbkarriere Berstad debuterte for Brann bare 17 år gammel i 1918. På laget som vant cupmesterskapene i 1923 og 1925, var han den ubestridte lederen og kapteinen på klubblaget. I 1935, året etter at han la opp, ble han hedret med æresmedlemskap i Brann. Karriere på landslaget Berstad debuterte på landslaget i 1921, et par måneder før han fylte 20 år, og avsluttet landslagskarrieren i 1933. På sine første 17 kamper, der han spilte i en fremskutt posisjon, scoret han hele 13 mål. I de siste 15 kampene, etter at han ble trukket bakover på banen, scoret han ingen.Også på landslaget viste Berstad sine lederegenskaper og var kaptein i 22 av 32 landskamper. Blant annet ledet han det norske landslaget som vant det nordiske mesterskapet i fireårs-serien fra 1929 til 1932. Som de nordiske mesternes kaptein ble han hedret med fotballforbundets gullmerke. Les mer i Store norske leksikon norsk fotball fotball Eksterne lenker Om Finn Berstad på fotballforbundets nettsider